Z anglického originálu Vex King: HEALING IS THE NEW HIGH,

ktorý vyšiel vo vydavateľstve Hay House UK Ltd, London 2021,

preložila Katarína Ostricová.

Vyšlo vo Vydavateľstve TATRAN, Bratislava 2021 ako 5307. publikácia.

Vydanie I.

Prebal a väzbu navrhol Peter Zentko.

Zodpovedná redaktorka Ina Martinová

Jazykoví redaktori Zlata Sršňová, David Grich

Technická redaktorka Eva Zdražilová

Sadzba RS servis, Bratislava

Vytlačila CPI Moravia Books, Pohořelice.

Preklad diela finančne podporil Literárny fond.

www.slovtatran.sk

:: knihy pre hodnotnejší život

All rights reserved.

Text © Vex King 2021

Translation © Katarína Ostricová 2021

Slovak edition © Vydavateľstvo TATRAN 2021

ISBN 978-80-222-1244-1

Vytvorenie elektronickej verzie Dibuk, s. r. o., 2021

Na pamiatku mojej babky Tary,

o ktorú som prišiel počas písania tejto knihy.

Predslov

V dnešnom svete potrebujeme viac hrdinov, viac múdrosti a lásky.

Uprostred tektonických zmien, neúprosného rozvratu a nových foriem bytia túžime nájsť svetlo a osobnosti, ktoré nás povedú v dobrých i zlých časoch do krásnej, lepšej budúcnosti.

A predsa ste to bezpochyby práve vy, kto ukazuje smer, ktorý tak hľadáte.

… Vy máte silu, vedomie a odvahu vytvoriť si život, aký si zaslúžite.

… Vy máte potenciál naplniť svoj prísľub a nádhernú schopnosť rozšíriť svoju nadpozemskú krásu na spoločnosť.

… Vy máte duševnú odolnosť a duchovný talent na to, aby ste z našej malej planéty urobili lepšie miesto na život.

Máte všetko, čo potrebujete, aby ste sa stali zdrojom inšpirácie pre každého, koho stretnete, vďaka čomu budú ľudia od vás odchádzať lepší než predtým.

Keď ma Vex požiadal, aby som napísal predslov pre túto knihu, s potešením som prijal jeho ponuku, lebo on tomu všetkému rozumie.

Vie, že jediný naozajstný guru sa nachádza v našom vnútri.

A že skutočnými hrdinami sú obyčajní ľudia.

A že na to, aby bol náš svet lepší, musí sa každý z nás prestať vyhovárať a pracovať na lepšej, silnejšej, múdrejšej a oveľa láskyplnejšej verzii svojho ja.

Dúfam, že vychutnáte túto knihu. Čítajte ju s otvorenou mysľou a s láskou. Pomaly a vedome vstrebávajte jednotlivé riadky a dovoľte im dotknúť sa vašej duše.

A po jej dočítaní vykročte do sveta ako znovuzrodení.

Robin Sharma

Autor bestsellerov Mních, ktorý predal svoje Ferrari a Klub ranostajov, ktoré sa umiestnili na prvých priečkach v rebríčkoch predajnosti.

Prečo vznikla táto kniha?

Myšlienka napísať túto knihu sa rodila dlho. Nakoniec som ju napísal, pretože môj život nebol vždy jednoduchý, a viem, že ani vy to nemáte vždy ľahké. Vytvoril som ju, lebo vďaka rozvíjaniu a využívaniu techník vnútorného uzdravenia, o ktoré sa s vami podelím na týchto stránkach, som sa dokázal zbaviť ťaživej minulosti a vyliečiť si emocionálnu bolesť a traumu. Pomohol som aj iným, aby pokročili vpred na svojej ceste uzdravenia.

Na to, aby ste uzdravili svoje vnútro, nepotrebujete žiadneho gurua. Nemusíte míňať množstvo peňazí na kurzy ani odísť zo zamestnania, aby ste sa niekoľko hodín denne učili uplatniť získané poznatky vo vlastnom živote. Využitím praktických cvičení z tejto knihy sa môžete natrvalo vyliečiť z traumy a iných emočných zranení. Sú jednoduché, ľahko dostupné a môžu vás doviesť k výnimočným výsledkom. Zakladajú sa na princípe zvyšovania vibrácií (čiže energie, ktorá nami prúdi a vyžarujeme ju do sveta okolo nás).

Ak ste čítali moju prvú knihu Dobré vibrácie, dobrý život, viete, že ak vibrujeme na vyššej úrovni, môžeme dosiahnuť skvelé veci a zmeniť svoj život. V tejto knihe vám ukážem, ako sa môžete uzdraviť a zvýšiť svoje vibrácie.

Netvrdím, že na ceste za uzdravením nenarazíte na prekážky ani že ihneď uvidíte výsledky. Jednou z najväčších prekážok pri práci na vnútornom uzdravení je lipnutie na minulosti – naša neschopnosť oslobodiť sa od toho, čo bolo, nám bráni pokročiť ďalej k tomu, čo môže byť. Preto sa prvé kapitoly tejto knihy zameriavajú na rozvoj schopnosti oslobodenia. Potom sa presunieme do prítomnosti a až potom nahliadneme do budúcnosti.

Vnútorné uzdravenie je proces odpútania od starých návykov, vytvorenia nového, posilňujúceho systému presvedčení a prijatia neznámej budúcnosti s dôverou vo svoje sily a schopnosti – bez ohľadu na to, čo nám príde do cesty. Uvedomíte si, že môžete smelo kráčať vpred s dôverou a vytrvalou vierou vo vlastnú nezlomnosť a silu.

Trauma je pretrvávajúca emočná a psychická bolesť prameniaca z prežitej skúsenosti a náš mozog ju z nejakého dôvodu nedokáže náležite spracovať. Možno je to preto, lebo nás daná skúsenosť rozrušila, šokovala, nahnevala, vystrašila, alebo sme jej nerozumeli, pretože sme boli príliš malí a náš mozog ešte nebol dostatočne vyvinutý, aby ju dokonale spracoval. Trauma však môže byť aj menej viditeľná – mätúce, zahanbujúce alebo ponižujúce skúsenosti sa v nás môžu usadiť ako hlboké emočné zranenia, ktoré nik iný nepostrehne.

Jedno je pri traume isté: všetci sme ju v nejakej forme zažili, ale takmer nikoho z nás od malička neučili, ako sa s ňou vysporiadať. V dôsledku toho sa mnoho ľudí uchyľuje k užívaniu rôznych liekov, ktoré im pomáhajú zvládať emočnú, telesnú alebo duševnú bolesť.

Pocit eufórie vyvolaný užívaním syntetických alebo prírodných drog a alkoholu či uspokojovaním závislosti od jedla, sexu, práce alebo sociálnych médií (aby som menoval aspoň niektoré faktory) v nás budí dojem, akoby sme naše ťažkosti zvládli. Ten pocit je však iba dočasný. Prinajlepšom v nás zanechá potrebu užiť ďalšiu dávku drogy, s pomocou ktorej prežijeme ďalší deň, prinajhoršom našu eufóriu vystrieda pád do hlbokej, temnej priepasti a intenzívny pocit zúfalstva.

Preto sa usilujem zbaviť falošných pocitov eufórie, hoci sa občas v mojom živote objavia, a dospieť k pravdivejším, udržateľnejším a menej búrlivým výšinám: k eufórii vyvolanej skutočným vnútorným uzdravením, ktorá len tak nevyprchá a nezanechá v nás pocit prázdnoty a bezradnosti. Na nej môžeme stavať svoje ja, vďaka čomu získame na všetko nový pohľad.

Toto je sloboda, o ktorej píšem, a o svoje poznatky sa dennodenne delím so svojimi klientami. Som presvedčený, že nadišiel čas zamerať sa na ne, lebo zažívame posun v ľudskom vedomí a čím ďalej tým viac meníme spôsob, akým pristupujeme sami k sebe, k druhým ľuďom a k svetu okolo nás.

Vy, rovnako ako ktokoľvek iný, kto číta túto knihu, hráte aktívnu rolu v prijímaní tejto zmeny. Ste súčasťou čohosi výnimočného: prechodu k lepšiemu a ohľaduplnejšiemu životu.

Nie som lekár ani psychológ a táto kniha neslúži ako náhrada lekárskej starostlivosti ani pomoci profesionálneho terapeuta. Som človek, ktorý sa učí z vlastných skúseností, omylov a získaných vedomostí, vďaka čomu som dospel k životu naplnenému šťastím, láskou a nádejou. Ako mentálny kouč som úspešne pomohol státisícom ľudí online aj offline – od celebrít a biznismenov až po ľudí, ktorí boli presvedčení, že šťastie a úspech sa ich netýka – vytvoriť si nové, účinné spôsoby myslenia, ktoré vnesú veľkolepé, pozitívne zmeny do ich života.

Cieľom tejto knihy je poskytnúť vám nástroje potrebné na to, aby ste dospeli k rovnakým výsledkom. Ak práve chodíte na terapiu alebo sa s ňou chystáte začať, táto kniha môže byť užitočným doplnkom.

Vnútorné uzdravenie je prostriedok, ako vytvoriť lepší svet, preto doň musíme investovať – nielen pre naše vlastné dobro, ale aj pre dobro druhých. Je známe, že nešťastní ľudia ubližujú druhým. A, naopak, som hlboko presvedčený o tom, že vyliečení ľudia pomáhajú druhým. Preto je mi cťou pomôcť vám uzdraviť sa.

Pridajte fotografie alebo svoje obľúbené obrázky, stránky, citáty a zážitky súvisiace s touto knihou na sociálne siete s hashtagom

#HealingIsTheNewHigh,

aby som ich mohol vidieť a zdieľať ich na svojej stránke.

Úvod

Koniec ukážky